Dorte Bennedsen (S), 1999-11-25:
Udlændingespørgsmål optager mange i det danske samfund, og derfor er det også godt, at Folketinget med mellemrum får en debat om udlændingelovgivning og om integration.
Som det før har været nævnt, har vi en række opgaver og problemer, som skal løses.
Det gælder udlændinges integration i samfundet, det gælder den meget høje arbejdsløshed blandt de etniske minoriteter, og det gælder med hensyn til at sikre de unge reelle uddannelser og job.
Men det gælder også de problemer, vi har i visse byer med hærværk og kriminalitet
blandt etniske unge.
Den helt overvejende del af unge med minoritetsbaggrund lever fuldt ud op til de krav og normer, man må stille til borgere i samfundet.
Ingen ville vel drømme om at beskrive danske unge ud fra det billede, vi har af de autonome, og vi skal på samme måde heller ikke lægge hele gruppen af etniske unge til last, at der findes mindre grupper af dybt problematiske og utilpassede unge.
Problemgruppens adfærd er ikke acceptabel, og der skal sættes ind over for de unge, både når det drejer sig om etniske unge og om danske unge.
Derfor er det godt, at regeringen netop har fremlagt en handlingsplan med en række initiativer med det dobbelte sigte hurtigt at genskabe ro og tryghed i lokalområderne og styrke den forebyggende indsats.
En af hovedopgaverne på udlændingeområdet er at sikre, at de udlændinge, som får opholdstilladelse, også får en reel mulighed for hurtigst muligt at kunne blive selvhjulpne i vort samfund, og det var netop ideen bag den integrationslov, som blev vedtaget sidste år.
Mange elementer i integrationsprocessen er vigtige, men jeg tror, vi alle kan blive enige om, at sprogkundskaber - det at kunne dansk - nok er det vigtigste af dem alle.
Der er mange årsager til, at arbejdsløsheden blandt de etniske minoriteter er højere end blandt andre befolkningsgrupper, men der er i hvert fald set i bakspejlet næppe tvivl om, at en af årsagerne har været, at den hidtidige sprogundervisning af nytilkomne ikke har været tilstrækkelig.
Derfor er det godt, at integrationsloven udvider sprogundervisningen, både i åremål og i timetal, og det er især godt, at sprogundervisningen kombineres med en arbejdsmarkedstilknytning.
Det betyder, at det teoretisk lærte sprog også skal anvendes i praksis, samtidig med at der sker en oplæring i, hvorledes det danske arbejdsmarked fungerer.
Vi ved også godt, at det vil kræve flere jobåbninger på arbejdsmarkedet, end vi har i dag, og her har arbejdsmarkedets parter en væsentlig rolle at spille.
Derfor er det også glædeligt at se, at et af resultaterne af trepartsmødet for nylig var nye initiativer med henblik på at fremme integrationsprocessen.
Det er virksomhedsejerne, medarbejderne, værkføreren, tillidsmanden, der skal i centrum i processen.
Som bekendt har regeringen nedsat et integrationsudvalg, som allerede er kommet med nogle initiativer, og som kommer med flere.
Vi ser gerne nogle bud på, hvorledes de offentlige arbejdspladser kan gå foran i denne opgave.
Mildt sagt er etniske minoriteter ikke overrepræsenteret på de danske arbejdspladser, og her er der en opgave, som hele den offentlige sektor ikke bør unddrage sig. Der er taget mange initiativer, men der resterer stadig et stort problem, når 7.000-8.000 unge mangler praktikpladser, og unge fra de etniske minoriteter er stærkt overrepræsenteret i denne gruppe.
Det kan vi ikke være bekendt, og det kan ikke undre nogen af os, at unge, som gang på gang vælges fra, gribes af frustration.
Praktikpladsproblemet løser ikke sig selv.
Der bliver gjort en stor indsats fra skoleverdenen, men den må forstærkes, og vi må have en diskussion om, hvorvidt vi investerer nok i dem, der mangler praktikplads - både af hensyn til de unge, hvad enten de så er af dansk eller af anden etnisk oprindelse, og af hensyn til samfundet, som i løbet af meget kort tid får et stort behov for veluddannet arbejdskraft.
Derfor ser vi frem til, at allerede igangsatte initiativer suppleres med nye og flere initiativer, hvis vi mener det alvorligt med, at de etniske minoriteter skal blive selvhjulpne, veltilpassede borgere i samfundet.